Andorra no està a la llista negra de paradisos fiscals segons l´ECOFIN, la reunió de ministres de Finances de la Unió Europea. Sí ho està, però, en una altra de 47 països, amb Suïssa, San Marino o Liechtenstein, que encara tenen un règim fiscal que la UE considera perjudicial.

En el cas d´Andorra, concretament fa referència als règims fiscals especials de l'impost de societats. Precisament per evitar l´entrada a la llista de paradisos fiscals de l´OCDE, el Govern va aprovar el juny passat una modificació de l'impost que elimina dos règims fiscals especials i en modifica dos més, que actualment es troba en tràmit parlamentari. El ministre de Finances, Jordi Cinca, assegura que “els grups l’estan analitzant i, tan bon punt estigui aprovada, es compliran els requisits per no estar en cap llista, tampoc en la grisa o de trànsit, i acabar sent durant el 2018 un país plenament complidor”.

Des del Govern, per tant, s'avalua amb satisfacció la sortida de la llista negra i es considera que és un reconeixement del que s´ha fet els darrers sis anys, i més tenint en compte el marc de les negociacions amb la Unió Europea.

Pel que fa a la resta del marc impositiu, Cinca ha defensat que segueix sent homologable: "El que no podem fer mai és dir que mai més tocarem el marc fiscal. Entenem que tenim un marc fiscal suficient per les necessitats pressupostàries que avui té el país. I aquest marc fiscal avui és perfectament homologable al que exigeix la comunitat internacional".

De tota manera, el ministre ha recordat que les condicions i requisits de la Unió Europea i l'OCDE per ser països cooperants van evolucionant.

Per altra banda, els bancs andorrans consideren que s´ha superat l´examen de la UE i celebren que Andorra no formi part de la llista de països no-cooperants.

Informa: Laia Ferré Marot

Imatges: Vicente Bellot